|  |
| --- |
| * + - * 1. **REPUBLIKA HRVATSKA**  1. **OSJEČKO-BARANJSKA ŽUPANIJA**   **Općina Ernestinovo**  **Općinsko vijeće** |

KLASA: 021-05/18-01/9

URBROJ: 2158/04-18-4

Ernestinovo, 06. prosinca 2018.

**ZAPISNIK**

**sa 14. sjednice sedmog saziva Općinskog vijeća Općine Ernestinovo**

**održane 06. prosinca 2018. godine sa početkom u 18:00 sati**

Sjednica se održava u vijećnici Općine Ernestinovo, V. Nazora 64, 31215 Ernestinovo s početkom u 18:00 sati. Sjednicu otvara predsjednik Općinskog vijeća Krunoslav Dragičević. Na početku sjednice predsjednik Krunoslav Dragičević obavlja prozivku vijećnika.

Na sjednici su prisutni vijećnici:

1. Krunoslav Dragičević, predsjednik
2. Igor Matovac, dipl. iur., potpredsjednik
3. Vladimir Mrvoš, potpredsjednik
4. Damir Matković, mag. iur.
5. Šarika Sukić
6. Zoran Toth
7. Lajoš Bocka
8. Ivana Bagarić Bereš
9. Ivica Pavić
10. Stjepan Deže
11. Siniša Stražanac

Odsutan je bio vijećnik Siniša Roguljić, koji je ispričao zbog drugih obaveza.

Ostali prisutni:

1. Marijana Junušić, univ.spec.oec., načelnica
2. Željko Katić, donačelnik
3. Deže Kelemen, donačelnik
4. Marina Krajnović, mag. iur., pročelnica Jedinstvenog upravnog odjela
5. Eva Vaci, administrativni tajnik
6. Zorica Šuica, računovodstveni referent

Nakon prozivke predsjednik Vijeća Krunoslav Dragičević konstatira da je sjednici nazočno 11 vijećnika te se konstatira da Vijeće može donositi pravovaljane odluke.

Zatim predsjednik za zapisničara predlaže Evu Vaci, a za ovjerovitelje zapisnika Ivica Pavić i Siniša Stražanac.

**Prijedlozi su jednoglasno prihvaćeni, s 11 glasova za. Za zapisničara se određuje Eva Vaci, a za ovjerovitelje zapisnika** **Ivica Pavić i Siniša Stražanac.**

Potom se prelazi na utvrđivanje dnevnog reda. Predsjednik za sjednicu predlaže sljedeći

**Dnevni red**

1. Usvajanje zapisnika 13. sjednice
2. Rasprava i donošenje Proračuna Općine Ernestinovo za 2019. godinu, s projekcijama proračuna za 2020. i 2021. godinu i programima koji se donose uz Proračun
3. Donošenje Odluke o izvršavanju Proračuna Općine Ernestinovo za 2019. godinu
4. Donošenje Programa građenja komunalne infrastrukture Općine Ernestinovo za 2019. godinu
5. Donošenje Programa održavanja komunalne infrastrukture Općine Ernestinovo za 2019. godinu
6. Usvajanje Izvješća povodom analize stanja u 2018. i godišnjeg plana razvoja sustava civilne zaštite na području Općine Ernestinovo za 2019. godinu
7. Donošenje Odluke o raspoređivanju sredstava za financiranje političkih stranaka i vijećnika Općinskog vijeća Općine Ernestinovo izabranih s liste grupe birača u 2019. godini
8. Donošenje Odluke o isplati prigodnog dara (božićnice) umirovljenicima

**ZAKLJUČAK**

**Dnevni red se usvaja jednoglasno, s 11 glasova za.**

TOČKA 1. USVAJANJE ZAPISNIKA 13. SJEDNICE OPĆINSKOG VIJEĆA

Vijećnici su u materijalima dobili zapisnik sa 13. sjednice Općinskog vijeća. Potom je otvorena rasprava. Budući da nije bilo primjedbi na zapisnik, predsjednik ga daje na usvajanje.

**ZAKLJUČAK**

**Zapisnik sa 13. sjednice Vijeća usvaja se jednoglasno, s 11 glasova za.**

TOČKA 2. RASPRAVA I DONOŠENJE PRORAČUNA OPĆINE ERNESTINOVO ZA 2019. GODINU, S PROJEKCIJAMA PRORAČUNA ZA 2020. I 2021. GODINU S PROGRAMIMA KOJI SE DONOSE UZ PRORAČUN

Budući da su vijećnici u materijalima dobili prijedlog Proračuna, načelnica je dala kratko obrazloženje, a nakon toga je dopunila svoj prijedlog proračuna prijedlogom

Da se poveća iznos za izvođenje radova na sanaciji pješačkih staza u središtu Ernestinova sa 10.000 na 175.000 kuna.

Potom je otvorena rasprava.

Vijećnik Stjepan Deže je izrazio svoje nezadovoljstvo zbog toga što je i ove godine iz proračuna izostavljena stavka za obilježavnje Tužnog i bolnog sjećanja na pad Laslova u Domovinskom ratu.

Za riječ se javila pročelnica i upitala ga u čije ime govori kad kaže: „mi opet nismo ništa dobili...“, u ime Udruge dragovoljaca i veterana Domovinskog rata ili govori kao vijećnik Općine Ernestinovo.

Vijećnik Stjepan Deže je odgovorio da je pitanje postavio u ime Udruge (on je predsjednik UDVDR, kluba Laslovo).

Pročelnica je upozorila vijećnika Stjepana Dežea da na sjednicama Općinskog vijeća redovito istupa u ime UDVDR, a da to predstavlja sukob interesa. Naime, vijećnici ne bi trebali zastupati interese udruga čiji su članovi, nego bi se trebali suzdržati od takvih istupa na sjednicama. Takvi istupi smatraju se sukobom interesa, za koje su propisane novčane kazne. Pročelnica nadalje navodi da nije na njoj da o tome brine, no da bi vijećnik trebao biti svjestan da se zapisnici sjednica objavljuju na internetu i da mu se može dogoditi da Povjerenstvo za odlučivanje o sukobu interesa protiv njega pokrene postupak. Stoga bi bilo najbolje da se uzdrži od istupa u ime Udruge na sjednicama Vijeća.

Za riječ se javila načelnica i vijećniku odgovorila da se UDVDR treba prijaviti na natječaj za financiranje programa i projekata udruga kad za to dođe vrijeme, kao i sve ostale udruge koje se financiraju iz općinskog proračuna.

Vijećnik Siniša Stražanac je primijetio da su smanjena sredstva planirana za šport pa ga zanima razlog smanjenja ove stavke.

Zorica Šuica, računovodstvena referentica, je odgovorila da su neke Udruge prestale sa radom odnosno nisu provodila svoje programe pa za takve udruge nisu ni predviđena sredstva jer se smanjio broj udruga.

Potom je vijećnik Stražana upitao zašto se izdvaja tako velik iznos za Kiparsku koloniju, a rečeno je da će se sredstva smanjivati tako da se rastereti općinski proračun?

Načelnica je odgovorila da se zaista trudimo rasteretiti Općinu, ali da su troškovi za najam šatora, ZAMP i autorske honorare visoki i da je nemoguće smanjiti sredstva i istovremeno imati kvalitetan program.

Vijećnik Stražanac također je upitao da li se odustalo od proširenja Doma DVD-a Ernestinovo, budući da nema stavke u proračunu za tu namjenu.

Načelnica je odgovorila da se Općina ne može natjecati u ime DVD-a, samim tim nisu ni predviđena sredstva, međutim ako DVD bude prošao na natječaju, morat će se kreditno zadužiti, a Općina će pomoći u plaćanju kamata za kredit.

Vijećnik Stražanac također je upitao kako to da Općina plaća tako visoki postotak udjela u natječajima ministarstava za sufinanciranje projekata (50%), a da je ranije taj postotak bio puno manji (10%)?

Načelnica je odgovorila da su raniji natječaji (dok je Općina Ernestinovo bila razvrstana u I skupinu PPDS-a) bili sufinancirani u omjeru 80-20% ili još povoljniji, međutim sada Općina spada u 4. skupinu po stupnju razvijenosti te je omjer sufinanciranja koji daju pojedina ministarstva (najviše Ministarstvo regionalnog razvoja i fondova EU) 50-50% ili još nepovoljniji.

Vijećnik Stražanac također je upitao da li je stavka „Izgradnja ceste u ulici Braće Radića“ u Ernestinovu greška, pošto tamo postoji cesta i treba sanirati samo nekoliko udarnih rupa.

Načelnica je odgovorila da nije greška, već da se predviđa izgradnja nove ceste budući je stara u jako lošem stanju, tako da ju je nemoguće popravljati.

Vijećnik Stražanac zatim je upitao da li se planira izgradnja nerazvrstane ceste iza Osnovne škole u Ernestinovu.

Načelnica je odgovorila da to nije u planu, budući da je to prteni put.

Zamjenik načelnika za mađarsku nacionalnu manjinu, Deže Kelemen se osvrnuo na iznos sredstava izdvojenog za Vijeće mađarske nacionalne manjine i Dane Laslova. Smatra da su predviđeni iznosi nedostatni za realizaciju svih predviđenih aktivnosti. Njegovo mišljenje podržava vijećnik Lajoš Bocka, koji ujedno predlaže:

**Amandman broj 1.**

Povećanje sredstava za Vijeće mađarske nacionalne manjine sa 35.000,00 na 50.000,00 kn

**Amandman nije usvojen, budući da se za njega izjasnilo 2 vijećnika i 9 je bilo suzdržanih**

**Amandman broj 2.**

Povećanje sredstava za Dane Laslova sa 17.000,00 na 80.000,00 kuna.

**Amandman nije usvojen, budući da se za njega izjasnilo 2 vijećnika i 9 je bilo suzdržanih**

Budući da nije bilo prijave za daljnju raspravu, prijedlog proračuna uz dopunu načelnice je dan na usvajanje.

**ZAKLJUČAK**

**Usvaja se Proračun Općine Ernestinovo za 2019. godinu, s projekcijama za 2020. i 2021.**

**Proračun je donesen većinom glasova svih vijećnika, s 8 glasova za, 3 glasa suzdržana.**

**Uz Proračun se donosi i Program javnih potreba u kulturi za 2019. godinu, Program javnih potreba u sportu za 2019. godinu kao i Program korištenja prihoda od državnog poljoprivrednog zemljišta za 2019. godinu.**

**Programi su doneseni većinom glasova, s 8 glasova za i 3 glasa suzdržana.**

TOČKA 3. DONOŠENJE ODLUKE O IZVRŠAVANJU PRORAČUNA OPĆINE ERNESTINOVO ZA 2019. GODINU

Potom predsjednik daje prijedlog Odluke o izvršavanju proračuna na usvajanje.

**ZAKLJUČAK**

**Općinsko vijeće Općine Ernestinovo donosi Odluku o izvršavanju Proračuna za 2018.**

**godinu. Odluka je donesena većinom glasova svih vijećnika, s 8 glasova za i 3 glasa**

**suzdržana.**

TOČKA 4. DONOŠENJE PROGRAMA GRAĐENJA KOMUNALNE

INFRASTRUKTURE OPĆINE ERNESTINOVO ZA 2019. GODINU

Pročelnica ukratko obrazlaže potrebu donošenja Programa. Potom je otvorena rasprava.

Budući da se nitko nije javio za raspravu, predsjednik daje Program na glasovanje.

**ZAKLJUČAK**

**Općinsko vijeće Općine Ernestinovo je donijelo Program građenja komunalne infrastrukture za 2019. godinu. Program je donesen većinom glasova, 10 za 1 suzdržan.**

TOČKA 5. DONOŠENJE PROGRAMA ODRŽAVANJA KOMUNALNE

INFRASTRUKTURE ZA 2019. GODINU

Pročelnica ukratko obrazlaže potrebu donošenja Programa. Budući da se nitko nije javio za raspravu, predsjednik daje Program na usvajanje.

**ZAKLJUČAK**

**Općinsko vijeće Općine Ernestinovo je donijelo Program održavanja komunalne infrastrukture za 2019. godinu. Program je donesen jednoglasno, s 11 glasova za.**

TOČKA 6. USVAJANJE IZVJEŠĆA POVODOM ANALIZE STANJA U 2018. I GODIŠNJEG PLANA RAZVOJA SUSTAVA CIVILNE ZAŠTITE NA PODRUČJU OPĆINE ERNESTINOVO ZA 2019. GODINU

Pročelnica je ukratko obrazložila potrebu donošenja izvješća povodom Analize stanja sustava zaštite i spašavanja na području Općine Ernestinovo u 2018. kao i godišnjeg plana razvoja sustava civilne zaštite na području općine. Potom je otvorena rasprava. Budući da se nitko nije javio za riječ, predsjednik daje Izvješće na usvajanje.

**ZAKLJUČAK**

**Općinsko vijeće Općine Ernestinovo je usvojilo Izvješće povodom analize stanja sustava zaštite i spašavanja na području Općine Ernestinovo u 2018. godini i godišnjeg plana razvoja sustava Civilne zaštite na području Općine Ernestinovo za 2019. godinu.**

**Izvješće je usvojeno jednoglasno, s 11 glasova za.**

TOČKA 7. DONOŠENJE ODLUKE O RASPOREĐIVANJU SREDSTAVA ZA FINANCIRANJE POLITIČKIH STRANAKA I VIJEĆNIKA OPĆINSKOG VIJEĆA OPĆINE ERNESTINOVO IZABRANIH S LISTE GRUPE BIRAČA U 2019. GODINI

Pročelnica je kratko obrazložila prijedlog odluke te je otvorena rasprava.

Budući da se nitko nije javio za riječ, predsjednik daje prijedlog odluke na usvajanje.

**ZAKLJUČAK**

**Općinsko vijeće Općine Ernestinovo je usvojilo Odluku o raspoređivanju sredstava za financiranje političkih stranaka i vijećnika Općinskog vijeća Općine Ernestinovo izabranih s liste grupa birača u 2019. godini.**

**Odluka je donesena jednoglasno, s 11 glasova za.**

TOČKA 8. DONOŠENJE ODLUKE O ISPLATI PRIGODNOG DARA (BOŽIČNICE) UMIROVLJENICIMA

Vijećnici su u materijalima dobili prijedlog odluke kao i obrazloženje predmetne odluke. Potom je otvorena rasprava. Rasprava se uglavnom odnosila na određivanje granice za navršene godine života, kao uvjet za božićnicu.

Vijećnik Siniša Stražanac predlaže da se iz uvjeta za isplatu božićnice briše uvjet „navršenih 55 godina života“. Prijedlog je dan na usvajanje.

**Prijedlog je usvojen budući da se za njega izjasnilo 6 vijećnika, a 5 je bilo protiv**.

**ZAKLJUČAK**

**Općinsko vijeće Općine Ernestinovo donosi odluku o isplati prigodnog dara (božićnice) umirovljenicima, uz uvjet da se iz odluke briše „navršenih 55 godina života“.**

**Odluka je donesena jednoglasno, s 11 glasova za.**

Budući da drugih primjedbi i prijedloga nije bilo, predsjednik Vijeća zaključuje sjednicu u 18:53 sati.

Zapisničar: Ovjerovitelji zapisnika: Predsjednik Vijeća

Eva Vaci Ivica Pavić Krunoslav Dragičević

Siniša Stražanac